Marți seara, un grav accident rutier a avut loc în localitatea Petriș, din județul Bistrița-Năsăud, în care au fost implicate opt persoane, conform primelor informații furnizate de Inspectoratul Județean pentru Situații de Urgență (ISU). Din cele opt persoane implicate, șase sunt copii.
Imediat după producerea accidentului, autoritățile au activat planul roșu de intervenție, care este un protocol special destinat situațiilor de urgență majore, pentru a coordona și mobiliza resursele necesare rapid și eficient.
“Pompierii militari intervin în aceste momente la un accident rutier produs pe raza localităţii Petriş. Din primele informaţii, în accidentul rutier sunt implicate 8 persoane, dintre care 6 sunt copii. Un adult este inconştient. La caz au fost direcţionate două echipaje SMURD (terapia intensivă mobilă şi un echipaj de prim ajutor), autospecială de transport victime multiple, un echipaj de descarcerare şi un echipaj de la Serviciul de Ambulanţă Judeţean Bistriţa-Năsăud”, a transmis ISU Bistriţa-Năsăud.